Berugte ‘kaper’ vas(Argieffoto: SA Polisie) Een van die mees berugte vermeende kapers wat glo slagoffers in Akasia, Mmakau en Klipgat in Gauteng geteister het, is agter tralies. Brig. Sabata Mokgwabone, polisiewoordvoerder in Noordwes, het gesê die man verskyn Donderdag in die Brits-landdroshof nadat hy verlede week in ŉ intelligensiegedrewe operasie in hegtenis geneem is. Hy staan in hierdie stadium tereg op een aanklag van moord en drie aanklagte van motorkaping. Speurders en lede van die polisie se trio-misdaadtaakspan het op die huis in Winterveldt toegeslaan en beslag gelê op ŉ vermoedelik gesteelde motor wat in ŉ motorkaping verlede maand in Akasia, in die noorde van Pretoria, gebruik is. “Hy is ook in besit gevind van ŉ ongelisensieerde vuurwapen, ammunisie en ŉ selfoon wat aan een van die kapingslagoffers behoort het,” het Mokgwabone gesê. Die polisie se voorlopige ondersoek verbind die verdagte reeds met minstens vyf motorkapings wat tussen Augustus verlede jaar en Junie vanjaar gepleeg is. Hy word ook verbind met twee gewapende rooftogte in Klipgat vroeër vandeesmaand en verlede maand. “Die provinsiale kommissaris van Noordwes, lt.genl. Sello Kwena, het die span vir die ondersoekwerk wat tot die inhegtenisneming gelei het, geloof.”